b'\n_START_ARTICLE_\nVladna pala\xc4\x8da, Trst\n_START_PARAGRAPH_\nVladna pala\xc4\x8da je prva pala\xc4\x8da na levi strani (gledano iz morja) na Trgu Unit\xc3\xa0 v Trstu, ki je skupno z gri\xc4\x8dem Svetega Justa najbolj obiskana turisti\xc4\x8dna to\xc4\x8dka mesta. Kot je razvidno iz imena samega, je v njej sede\xc5\xbe predstavni\xc5\xa1tva italijanske vlade. Sicer je bilo poslopje od vsega nastanka namenjeno za sede\xc5\xbe politi\xc4\x8dnih predstavnikov oblasti._NEWLINE_Prvotno je do tega prostora segal mandra\xc4\x8d (manj\xc5\xa1e pristani\xc5\xa1\xc4\x8de), a v osemnajstem stoletju je cesarica Marija Terezija dala zgraditi novo pristani\xc5\xa1\xc4\x8de in tega zapolniti. Tu je bil leta 1764 sezidan\xc2\xa0\xc2\xbbStatthalterei\xc2\xab, se pravi poslopje de\xc5\xbeelnega glavarstva (it. Luogotenenza), navadno dvonadstropno poslopje brez posebnih olep\xc5\xa1av, kateremo so leta 1825 dozidali \xc5\xa1e tretje nadstropje. A \xc5\xbee leta 1902 so stavbo poru\xc5\xa1ili in na njenem mestu je dunaj\xc4\x8dan Emil Artmann zgradil dana\xc5\xa1njo pala\xc4\x8do. Pritli\xc4\x8dni del je povsem prekrit s kamnito oblogo, zgornja nadstropja pa so okra\xc5\xa1ena s steklenimi mozaiki Muranskih umetnikov. Monumentalni vhod dobesedno izstopa iz pro\xc4\x8delja in je sestavljen v spodnjem delu iz stebri\xc5\xa1\xc4\x8da, ki se po prvem nadstropju nadaljuje v visokem pokritem balkonu. Na strehi zaklju\xc4\x8duje pala\xc4\x8do balkonska ograja iz obdelanega kamna. Med letoma 1962 in 1963 je bila stavba popolnoma obnovljena, posebno v notranjosti._NEWLINE_Ob prehodu Trsta pod italijansko nadoblast sta se v pala\xc4\x8do naselila prefekt in vladni komisar s svojimi pisarnami, ki zavzemajo pritli\xc4\x8dje, prvo in tretje nadstropje. V drugem nadstropju se nahajajo saloni dr\xc5\xbeavnega predstavni\xc5\xa1tva in bivalni prostori za visoke dr\xc5\xbeavne predstavnike in tuje predsednike ali vladarje na obisku v Julijski krajini. To nadstropje ima dostop do krasnega balkona nad vhodnim stebri\xc5\xa1\xc4\x8dem, od kod gostje u\xc5\xbeivajo nad enkratnim razgledom na trg, pristani\xc5\xa1\xc4\x8de in zaliv ter alpske vrhove v ozadju._NEWLINE_Notranjost pala\xc4\x8de je bogato opremljena z umetni\xc5\xa1kimi in zgodovinskimi posebnostmi, a seveda ni dostopna navadnim smrtnikom.'